Driejarige soek ‘hartseerste verjaarsdagkoek’Foto: Casey Feigh/Twitter ŉ Driejarige het ŉ plan beraam om haar verjaarsdagkoek net vir haarself te hou en sosialemediagebruikers lag vir die grappige skepping. Leona se oom, Casey Feigh, het foto’s op Twitter gedeel van haar versoek vir ŉ Lion King-koek. In plaas van die bekende toneel waar Simba oor Pride Rock vasgehou word, of ŉ toneel met Simba en Nala, wou Leona die oomblik uitbeeld waar Mufasa na sy dood val voor sy seun. “Sy wou ŉ Lion King-koek hê, maar spesifiek die oomblik waar Mufasa sterf – want ‘almal sal te hartseer wees om die koek te eet en ek sal alles kry’,” het Casey op Twitter verduidelik. Die bakkers het hulself goed van hul taak gekwyt om die toneel uit te beeld waar Mufasa onder op die grond lê en Simba oor die randjie afkyk na sy pa. Daar is selfs kloumerke waar Mufasa om sy lewe geveg het. Naby aan die toneel is die vrolike boodskap in rooi versiersuiker geskryf: “Leona is 3!” Byna 757 000 mense het al van dié grappige plasing gehou en dit is meer as 111 000 keer gedeel. My niece turned 3 today!! She asked for a Lion King cake but specifically the moment where Mufasa dies, because “everyone will be too sad to eat the cake and it will be all for me.” pic.twitter.com/UOatqCUSj0 — Casey Feigh (@caseyfeigh) May 29, 2021